मुंबई: राष्ट्रपति चुनाव को दलित बनाम दलित की लड़ाई बनाए जाने पर यूपीए की उम्मीदवार मीरा कुमार ने गहरी आपत्ति जताई है. उनका कहना है कि ऐसी सोच बदलनी होगी. वे अपने प्रचार के पहले दौर में मुंबई के दौरे पर थीं. यहां एक प्रेस कॉन्फ्रेंस में मीरा कुमार ने कहा कि, इस लड़ाई को दलित बनाम दलित किसने बनाया? जब इतिहास में कोई और उम्मीदवार होते थे, तब तो उम्मीदवारों के गुणों पर बहस की गई. ऐसे में जब मैं और कोविंद मैदान में आते हैं तो हमेशा जाति की बातें छिड़ जाती हैं. क्यों? सबकी सोच क्यों बेहतर नहीं बन सकती?